Document ID: 32008D0155

KOMISJONI OTSUS,
14. veebruar 2008,
millega kehtestatakse nimekiri kolmandate riikide embrüokogumis- ja -tootmisrühmadest, mis on saanud heakskiidu veiseembrüote importimiseks ühendusse
(teatavaks tehtud numbri K(2008) 517 all)
(EMPs kohaldatav tekst)
(2008/155/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. septembri 1989. aasta direktiivi 89/556/EMÜ koduveiste embrüote ühendusesisese kaubanduse ja nende kolmandatest riikidest impordi loomatervishoiu nõuete kohta, (1) eriti selle artikli 8 lõiget 1,
ning arvestades järgmist:
(1)
Direktiivis 89/556/EMÜ on sätestatud loomatervishoiu nõuded, millega reguleeritakse koduveiseembrüote ühendusesisest kaubandust ja kolmandatest riikidest importimist.
(2)
Komisjoni 30. juuli 1992. aasta otsuses 92/452/EMÜ, millega kehtestatakse kolmandate riikide heakskiidetud embrüokogumisrühmade ja embrüotootmisrühmade nimekirjad veiste embrüote ekspordiks ühendusse, (2) on sätestatud, et liikmesriigid võivad importida embrüoid kolmandatest riikidest vaid siis, kui neid on kogunud, töödelnud ja ladustanud nimetatud otsuses esitatud nimekirjadesse kantud embrüokogumis- ja -tootmisrühmad.
(3)
Komisjoni 4. jaanuari 2006. aasta otsuses 2006/168/EÜ, millega kehtestatakse loomatervishoiu ja veterinaarsertifikaatide nõuded veiseembrüote ühendusse importimiseks ning tunnistatakse kehtetuks otsus 2005/217/EÜ, (3) on sätestatud, et liikmesriigid peavad lubama selliste koduveiseembrüote importi, mis on kogutud või toodetud kõnealuse otsuse I lisas nimetatud kolmandas riigis otsuse 92/452/EMÜ lisas nimetatud embrüokogumis- või -tootmisrühma poolt.
(4)
Uus-Meremaa on esitanud taotluse ühe embrüokogumisrühma väljajätmise kohta kõnealuse kolmanda riigi kannete hulgast otsuse 92/452/EMÜ lisas.
(5)
Argentina, Austraalia, Kanada, Šveits ja Ameerika Ühendriigid on samuti esitanud taotluse arvukate muudatuste tegemiseks nimetatud kolmandate riikide teatavate embrüokogumis- ja -tootmisrühmade kohta käivates kannetes otsuse 92/452/EMÜ lisas. Samuti on nad esitanud tagatised selle kohta, et kõnealusesse nimekirja lisatavad rühmad järgivad direktiivis 89/556/EMÜ sätestatud asjakohaseid eeskirju. Käesoleva otsuse lisas loetletud embrüokogumis- ja -tootmisrühmad vastavad embrüote kogumise, töötlemise, ladustamise ja veo tingimustele, mis on sätestatud direktiivis 89/556/EMÜ. Need on saanud heakskiidu nimetatud direktiivis osutatud kõnealuste kolmandate riikide pädevatelt asutustelt.
(6)
Ühenduse õigusaktide selguse huvides tuleks otsus 92/452/EMÜ tunnistada kehtetuks ja asendada käesoleva otsusega.
(7)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid lubavad koduveiseembrüote importi kolmandatest riikidest üksnes juhul, kui need on kogutud, töödeldud ja ladustatud käesoleva otsuse lisasse kantud embrüokogumisrühmade või embrüotootmisrühmade poolt.
Artikkel 2
Otsus 92/452/EMÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 14. veebruar 2008

Labels: 16
5
0
3
6